Républik Rakyat Cina uga kerep dicekak dadi RRC utawa Cina Dharatan waé iku nagara ing Asia Wétan kang resminé isih nagara kuminis. Nagara iki kang ndunungi kang akèh dhéwé sadonya. Cacahé gunggungé kurang luwih ana 1.321.851.888 jiwa. Yèn miturut ambané wewengkon, nagara iki nagara kaping papat sadonya mawa jembaré ana 9.598.086 km2 (jembar iki tanpa Taywan lan sawatara tlatah pasulayan liyané). Kuthagara (Ind: ibukota) RRC iku Peycing (pinyin: Beijing), nanging kutha kang gedhé dhéwé iku Syanghay. Saliyané Cina Dharatan dhéwé, nagara iki uga ndarbèni kadaulatan sadhuwuring apa kang diarani "Tlatah Administratif Mligi" Hong Kong lan Makaw. Banjur wewengkon Tibet uga dikuwasani minangka "de facto" sanadyan ora diakoni sawatara pihak. Saliyané manèh Républik Cina utawa Taywan kang dianggep sawijining propinsi kang mbaléla uga didaku nanging ora dikuwasani minangka "de facto".